སྤྱིར་བཏང་རྒྱལ་ཁབ་ཅིག་དང་།སྒྲིག་འཛུགས་ཤིགཡང་ན་མི་སྒེར་པ་སུ་འདྲ་ཞིག་ཡིན་རུང་སོ་སོའི་ལོ་རྒྱུས་རྣམས་ཤེས་རྒྱུ་གལ་ཆེན་པོ་རེད།དེ་ཡང་ལོ་རྒྱུས་ནང་སྤོབས་པ་བྱ་འོས་པ་དང་དགའ་སྤྲོ་འཕེལ་བའི་གནས་ཚུལ་ཡོད་ལ།ཡང་སྐབས་རེ་འགྱོད་པ་སྐྱེ་བ་དང་ངོ་གནོང་དགོས་པའི་གནས་ཚུལ་ཡང་ཡོད་སྲིད།ལེགས་ཉེས་གང་ཡིན་རུང་དངོས་ཡོད་གནས་ཚུལ་གཞིར་བཟུང་དགོས་པ་ལས།རྟོག་བཟོ་བྱས་པའམ།ཡང་ན་སོ་སོའི་སྣང་བ་དག་པའི་ལོ་རྒྱུས་ལ་གཞི་བཅོལ་ཏེ་མི་འདྲ་བ་ཞིག་བྱ་རྒྱུ་ཡོད་ཁུལ་བྱས་ན་དོན་ཐོག་ཏུ་ཁུངས་འཁྱོལ་དཀའ་བ་རེད།ང་ཚོའི་སྤྱི་ཚོགས་ལ་མཚོན་ན།ལོ་ངོ་བརྒྱ་ཕྲག་མང་པོའི་ལོ་རྒྱུས་ལྟ་ཅི་ཐ་ན་འདས་པའི་ལོ་ངོ་བཅུ་ཕྲག་གོང་གི་ལོ་རྒྱུས་ཀྱང་གསལ་པོ་མ་ཤེས་པའམ།རྒྱུས་མངའ་ཤེས་རྟོགས་བྱེད་ཀྱི་མེད་པའི་ཚོར་སྣང་ཡོང་གི་འདུགདེར་བརྟེན་ཚང་མས་ལོ་རྒྱུས་ལ་ཐུགས་སྣང་གནང་རོགས་ཞུ་རྒྱུ་དང་།ལྷག་པར་དུ་གཞོན་སྐྱེས་ཚོས་ལོ་རྒྱུས་ཀྱི་དངོས་ཡོད་གནས་ཚུལ་ངེས་པར་དུ་ཤེས་རྟོགས་ཐུབ་པ་དགོས་ཀྱི་འདུག་ཅེས་ཤ་ཚའི་ངང་དྲན་སྐུལ་ནན་པོ་ཞུ་འདོད་བྱུང་།